OLIVER (Oliver Ottesen) er en norsk pianist og komponist med base i Oslo. Som selvlært pianist komponerer han etter gehør og intuisjon, ofte med utgangspunkt i små melodiske ideer han beskriver som noe som må fanges før de forsvinner.

Til daglig arbeider han som kiropraktor. Presisjon, nærvær, lytting og berøring er kvaliteter som følger ham fra behandlingsrommet og inn i musikken. Resultatet er et moderne neoklassisk uttrykk som er melodidrevet, nakent og følelsesstyrt, og som beveger seg mellom intime detaljer, romantisk varme og dynamisk filmatisk utvikling.

OLIVER debuterte 28. november 2025 med A Memory In Bloom, det første kapittelet i Echoes We Leave Behind – en serie på ti originale pianokomposisjoner. Verkene er spilt inn på Steinway & Sons D-274 i Rainbow Studio i Oslo, produsert av Bjarne Stensli og mastret av George Tanderø.

OLIVER fremfører egne verk som solopianist. Liveformatet kan tilpasses fra korte innslag på omtrent 15–20 minutter til full solokonsert på omtrent 45–60 minutter. Han holder til i Oslo og er tilgjengelig for oppdrag i hele Norge.
